ธปท.ศก.ปีนี้มีโอกาสโตต่ำกว่า3%
ธปท.ชี้ผลกระทบน้ำท่วมอาจทำให้การเติบโตต่ำกว่า 3% และการขยายตัวทางเศรษฐกิจไตรมาส 4 โตติดลบ
20 ต.ค. 2554

ธปท.ชี้ผลกระทบน้ำท่วมอาจทำให้การเติบโตต่ำกว่า 3% และการขยายตัวทางเศรษฐกิจไตรมาส 4 โตติดลบ 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) เปิดเผยว่า การประเมินผลกระทบจากสถานการณ์น้ำท่วมครั้งล่าสุดมองว่าความเสียหายที่จะมีต่อภาคการผลิตในช่วงไตรมาส 4 ปีนี้และไตรมาส 1 ปีหน้าน่าจะอยู่ที่ประมาณ 1 แสนล้านบาท แต่การคาดการณ์ดังกล่าวยังไม่รวมความเสียหายด้านการบริโภค ทรัพย์สิน และสาธารณูปโภคต่างๆ และน่าจะส่งผลต่อการขยายตัวทางเศรษฐกิจ(จีดีพี)ปีนี้จะโตลดลงมากกว่า 1%  จากเดิมที่ธปท.เคยคาดการณ์ไว้ที่ระดับ 4.1% หรือมีความเป็นไปได้ว่าปีนี้จีดีพีจะโตต่ำกว่า 3% และคงมีผลให้จีดีพีในไตรมาส 4 ปีนี้โตติดลบ
“สถานการณ์ในขณะนี้ธปท.ยังต้องติดตามดูอย่างใกล้ชิดต่อไป และถ้าเห็นว่าจำเป็นเราก็พร้อมที่จะประชุมคณะกรรมการนโยบายการเงิน(กนง.)วาระพิเศษ เพื่อพิจารณาใช้นโยบายการเงินหรือดอกเบี้ยมาช่วย เพื่อฟื้นฟูเศรษฐกิจที่มีความเสี่ยงมากขึ้น” นายประสาร กล่าว